บลจ.‘ใจสู้กอด’เอไอเอส
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ฟังผู้บริหารยันสู้ต่อคดีไหวชัวร์โบ้ยหุ้นดิ่งฝีมือต่างชาติกระหน่ำ 
โพสต์ทูเดย์ — บลจ.เผยบิ๊ก ADVANC ยังมั่นใจสู้รื้อสัมปทานได้ ฟากกองทุนยังไม่ปรับพอร์ตรับแง่พื้นฐานยังไม่เปลี่ยน คดีความต้องใช้เวลาอีกนาน
แหล่งข่าวจากผู้จัดการกองทุนรวม เปิดเผยว่า เมื่อสัปดาห์ที่ผ่านมาผู้บริหารของบริษัท แอดวานซ์ อินโฟร์ เซอร์วิส หรือเอไอเอส (ADVANC) ได้เดินสายมาให้ข้อมูลแก่บริษัทหลักทรัพย์จัดการกองทุน (บลจ.) หลายๆ แห่ง ในฐานะผู้ลงทุนสถาบัน โดยผู้บริหารมั่นใจว่าสามารถสู้คดีได้ และไม่ต้องจ่ายเงินอย่างแน่นอน
ทั้งนี้ การนัดพบครั้งนี้เกิดจากบริษัทหลักทรัพย์ (บล.) เคที ซีมิโก้เป็นผู้ติดต่อมานานแล้ว ก่อนหน้าที่จะมีการพิพากษาคดียึดทรัพย์อดีตนายกรัฐมนตรี พ.ต.ท.ทักษิณ ชินวัตร เมื่อวันที่ 26 ก.พ. ที่ผ่านมา 
“ผู้บริหาร ADVANC เชื่อว่าบริษัท ทีโอที คงต้องฟ้องร้องบริษัท แต่ไม่รู้ว่าจะฟ้องแบบไหน และบริษัทก็ไม่ได้มีการเตรียมเงินสำรองสำหรับคดีความต่างๆ ที่จะเกิดขึ้น โดยผู้บริหารมั่นใจว่าสัญญาหลักที่ทำธุรกิจอยู่นั้นบริษัทไม่ผิด ส่วนสัญญารองทางทีโอทีเป็นผู้นำเรื่องเข้าที่ประชุมคณะรัฐมนตรีเพื่ออนุมัติ และมาเซ็นสัญญากับบริษัท จึงไม่ได้เป็นเรื่องที่ ADVANC เป็นผู้ดำเนินการเอง” แหล่งข่าวเปิดเผย
นอกจากนี้ ADVANC ยังเชื่อว่าหากมีฟ้องร้องบริษัทขึ้นมาก็คงจะกระทบต่อผู้ประกอบทุกราย ทั้งบริษัท ดีแทค และบริษัท ทรู คอร์ปอเรชั่น ซึ่งเป็นผู้ให้บริการโทรศัพท์มือถือด้วยอย่างแน่นอน 
แหล่งข่าวเปิดเผยว่า ประเด็นของ ADVANC ยังไม่มีความชัดเจนเรื่องของคดีฟ้องร้องและอาจใช้เวลานาน ซึ่งจะส่งผลกระทบต่อราคาหุ้น ADVANC ต่อเนื่อง และเท่าที่ทราบนักลงทุนต่างชาติก็ยังทยอยขายหุ้น ADVANC ออกมาต่อเนื่อง 
ดังนั้น ในส่วนของกองทุนของบริษัทนั้น ขณะนี้ยังไม่ได้ปรับพอร์ตหรือขายหุ้น ADVANC ออก เนื่องจากมองว่าในแง่ปัจจัยพื้นฐานยังไม่เปลี่ยนแปลง ธุรกิจยังดำเนินต่อไปได้ แต่ยอมรับว่าราคายังจะอ่อนตัวลงถูกกระทบจากข่าวต่อเนื่อง 
“หลังจากรับเงินปันผล ADVANC แล้วค่อยกลับมาดูกันอีกครั้งว่าเราจะปรับเปลี่ยนอย่างไร เพราะกองทุนเองก็พยายามเลี่ยงการลงทุนในหุ้นที่มีความเสี่ยงในลักษณะดังกล่าว”
สำหรับผู้ที่ไม่มีหุ้น ADVANC ยังไม่แนะนำให้เข้ามาซื้อ เพราะตอนนี้ยังมีความไม่ชัดเจนมากอาจเป็นความเสี่ยง แม้ราคาหุ้นตอนนี้ถือว่าถูกมากเมื่อเทียบกับปัจจัยพื้นฐานของบริษัทและกระแสเงินสดที่มีอยู่จำนวนมาก
อย่างไรก็ตาม กรณีการปันผลพิเศษนั้นเป็นที่ทราบว่าบริษัทมีเงินสดอยู่มาก หลังจาก 3G เลื่อนการลงทุนขนาดใหญ่ออกไป ขณะนี้ยังไม่มีความจำเป็นต้องใช้เงิน จึงคืนให้ผู้ถือหุ้นและในอนาคตหาก 3G ดำเนินการได้ บริษัทยังมีกระแสเงินสดอยู่จำนวนหนึ่ง รวมถึงอาจออกหุ้นกู้หรือหาแหล่งเงินทุนเพิ่มเติมอย่างไม่มีปัญหา
น.ส.โศภรา เจนบวร ผู้ช่วยกรรมการผู้จัดการ บลจ.กสิกรไทย กล่าวว่า การให้ข้อมูลของ ADVANC เป็นไปตามที่เปิดเผยตามหน้าหนังสือ พิมพ์ทั่วไป ส่วนกองทุนของบริษัทจะทำอย่างไรต่อไปนั้นคงไม่สามารถเปิดเผยรายได้ 
สำหรับการลงทุนหุ้น ADVANC มองแยกเป็น 2 ด้าน คือ การดำเนินธุรกิจของบริษัทกับเรื่องของคดีความแก้ไขสัญญาสัมปทาน โดยในส่วนของการดำเนินงานยังไปได้ด้วยดี ขณะที่คดีความยังไม่ได้เริ่มต้นและคงใช้เวลานาน ดังนั้น การจะปรับพอร์ตหรือไม่อย่างไรนั้นคงต้องพิจารณาอย่างรอบคอบ
ก่อนหน้านี้ บลจ.อยุธยา ยอมรับว่าได้ทยอยขายทำกำไรหุ้น ADVANC ออกไปก่อนวันพิพากษาคดียึดทรัพย์ ขณะที่ บลจ.ทิสโก้ ทยอยขายออกไปเมื่อต้นสัปดาห์ที่ผ่านมา
วันศุกร์ที่ผ่านมา หุ้น ADVANC ยังถูกเทกระจาดต่อ ราคาดิ่งแรง 4.50 บาท หรือ 5.54% ปิดที่ 76.75 บาท และลามไปกระทบหุ้นบริษัทแม่ ชิน คอร์ปอเรชั่น (SHIN) ร่วง 1 บาท ปิดที่ 26.50 บาท ขณะที่บริษัท แอดวานซ์ อินโฟร์ เซอร์วิส ปฏิเสธข่าวลือเรื่องบริษัทจะไม่จ่ายเงินปันผลตามที่สัญญา 8.30 บาทต่อหุ้น